《寿桂翁阁老次石翁韵》
明代·孙承恩

谟陈北阙金为鉴，寿祝南山玉作卮。一德共瞻难老日，百年恭作盛明时。

臣邻绩拟夔龙匹，风雅坛推李杜师。怪底斗南腾瑞气，奎星昨夜降瑶池。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。